Twee dood ná skietery op plaasArgieffoto: Lorraine Claasen Kapt. Appel Ernst, woordvoerder van die polisie, het gesê die werkers is omstreeks 17:30 deur drie gewapende mans oorval. “Die mans het vuurwapens op hulle gerig en op kontant aangedring.” Volgens Ernst het die mans hierna lukraak op die werkers losgebrand. “’n 71-jarige man is in die maag en arm geskiet terwyl ’n 45-jarige man in die bolyf geskiet is. ’n 65-jarige vrou is in haar arm gewond. Die aanvallers het hierna op die vlug geslaan.” Ernst het gesê die 45-jarige man se liggaam is ’n paar honderd meter van die huis gevind. “Die 71-jarige man is onderweg na die hospitaal oorlede.” Twee verdagtes is intussen ’n paar uur ná die voorval in hegtenis geneem. “’n Pistool is in die verdagtes, wat in hul 20’s is, se besit gevind.” Ernst het gesê hulle is hoopvol dat nog inhegtenisnemings binnekort sal volg.